I tegningene hennes arbeider hun med koldnålsradering, overført fra tegning til en sinkplate, trykket for hånd. Kroppen som sjelens uttrykk er et gjennomgående tema i både skulpturene og tegningene. Hun jobber figurativt, men mener at menneskeskikkelsene ikke er i nærheten av å være en anatomisk studie. For henne handler det om å illustrere kroppens indre tilstand. Skulpturene er som oftest små, og viser kvinner i forskjellige yogaposisjoner. Hun er opptatt av at de skal uttrykke en indre ro, samtidig som de viser en energi. Materialene hun bruker, er som regel bronse og betong. En annen viktig inspirasjon er trikketurer, hvor hun portretterer ukjente mennesker.